Ban Ki-mun u poseti Pakistanu
Generalni sekretar UN-a obišao poplavljena područja u Pakistanu i uputio poziv za pomoć milionima pogodjenih gradjana
Generalni sekretar Ujedinjenih nacija Ban Ki-mun, danas je obišao poplavljena područja u Pakistanu i uputio poziv međunarodnim donatorima da ubrzaju pomoć za milione žrtava katastrofe. Ban se pre odlaska na poplavljena područja, sastao sa pakistanskim premijerom Jusufom Razom Gilanijem i predsednikom Asifom Alijem Zardarijem. Generalni sekretar je rekao da će podneti izveštaj Generalnoj skupštini Svetske organizacije u četvrtak, na sednici posvećenoj situaciji u Pakistanu. Ujedinjene nacije kažu da su primile 20 odsto od obećanih 460 miliona dolara hitne pomoći. Pakistanske vlasti su saopštile da se u poplavama udavilo oko 1600 ljudi, a premijer Gilani je rekao da su poplave izazvane monsunskim kišama, ugrozile 20 miliona stanovnika. Humanitarni radnici su saopštili da je i dalje potrebno obezbediti hranu, smeštaj, pijaću vodu i lekove za šest miliona ljudi. Nadležni iz Ujedinjenih nacija su potvrdili prvi slučaj kolere u Mingori u dolini Svat na severozapadu zemlje, ali se sumnja da ima još zaraženih. Medicinski radnici pružaju pomoć hiljadama ljudi obolelih od akutne dijareje izazvane zagađenom vodom. Vašington je obezbedio više od 76 miliona dolara humanitarne pomoći Pakistanu, a američkim helikopterima su evakuisane četiri hiljade ljudi i dostavljeno 170 tona humanitarne pomoći.